KYK: Vuiste klap by Bfn-skool | Netwerk24
Deur Marita Herselman 31 Julie 2019 17:24
'n Bakleiery het onder leerlinge van die Hoërskool Sand du Plessis in Bloemfontein uitgebreek nadat 'n leerling se elektroniese toestel glo weggeraak het.
'n Video waarop dié voorval Vrydag vasgevang is, wys hoe leerlinge in 'n groep loop en dan 'n konfrontasie teëkom.
Daarna begin leerlinge mekaar rondstamp en vuiste klap, terwyl party probeer om die bakleiers van mekaar te trek.
Howard Ndaba, woordvoerder van die Vrystaatse onderwysdepartement, het bevestig die voorval het op die skoolterrein plaasgevind.
Die geveg is blykbaar veroorsaak deurdat 'n leerling se elektroniese toestel weggeraak het en hy 'n ander leerling daarvan verdink het. Ndaba sê die toestel is "iets soos 'n tabletrekenaar".
Ndaba sê die leerlinge wat in die geveg betrokke was, is reeds uitgeken. Agt skoolseuns sal op 6 Augustus dissiplinêr verhoor word.
"Die departement veroordeel natuurlik hierdie soort voorvalle. Ons het reeds 'n beroep op leerlinge gedoen om van enige vorm van geweld weg te bly," sê Ndaba.
Volgens Ndaba begin voorvalle soos dié met bullebakkery.
Hy sê die meeste skole in die provinsie het egter veiligheidskomitees en skakel met die polisie.
"Ons doen ook 'n beroep op ouers om met ons hande te vat en te verseker dat ons skole geweldvry is."
Ndaba versoek die publiek om nie die video te versprei nie, omdat dit spanning onder veral die leerlinge verhoog.
Willem du Buisson, hoof van die Hoërskool Sand du Plessis, sê hy is nie gemagtig om op die voorval kommentaar te lewer nie en het Netwerk24 na Ndaba verwys.